**আলিয়ার ‘খেলা হবে’ সংলাপ বাদ**

রাজনৈতিক মঞ্চের স্লোগান ‘খেলা হবে’। দুই বাংলাতেই এই স্লোগানটি জনপ্রিয়, তা ভাইরাল হয়েছে। এ শব্দ দুটি ব্যবহার করা হয় বলিউডের সিনেমা ‘রকি ও রানি কি প্রেম কাহানিতে’, তাও আবার আলিয়া ভাটের কণ্ঠে!

করণ জোহর পরিচালিত এ ছবিতে বাঙালিকন্যা রানি চট্টোপাধ্যায়ের চরিত্রে দেখা যাবে আলিয়াকে। এই প্রথমবার বাঙালি চরিত্রে অভিনয় করতে গিয়ে রীতিমতো বাংলা শিখেছেন তিনি।

সিনেমা মুক্তির ঠিক আগমুহূর্তে ‘রকি ও রানি কি প্রেম কাহানি’ সেন্সর বোর্ড আটকে দিয়েছে। ছবির পাঁচটি দৃশ্য নিয়ে আপত্তি তুলেছে সেন্ট্রাল বোর্ড অব ফিল্ম সার্টিফিকেশন (সিবিএফসি)।

বলিউডের ছবিতে বাঙালির ঘর-সংসার, রীতি-রেওয়াজ, আদব-কায়দা দেখানো হয়েছে। রয়েছেন বাংলা সিনে ইন্ডাস্ট্রির দুই তাবড় অভিনেতা চূর্ণী গঙ্গোপাধ্যায় এবং টোটা রায় চৌধুরী।

আলিয়ার মুখে বাংলা শুনে উচ্ছ্বসিত সবাই। ঠিক যেমন- ‘রকি অউর রানি কি প্রেম কাহানি’ ছবির ট্রেলার মুক্তির পর আলিয়ার মুখে- ‘খেলা হবে’ শুনে হইচই পড়ে গিয়েছিল। তবে সেন্সর বোর্ড কিন্তু কাঁচি চালিয়েছে আলিয়ার এ সংলাপে।

৩ মিনিট ২১ সেকেন্ডের ওই ট্রেইলারের ২ মিনিট ২৫ সেকেন্ডের মাথায় আলিয়া ভাটকে বলতে শোনা গিয়েছিল ‘খেলা হবে’।

কিন্তু বেশ কয়েক দিন ধরেই ব্যাপক আলোচনা-সমালোচনা হচ্ছিল সংলাপটি নিয়ে। শুধু এই বাক্যটি নয়, সিনেমায় আলিয়ার বাড়ির দেয়ালে বিশ্বকবি রবীন্দ্রনাথ ঠাকুরের ছবি দেখে তাকে চিনতে না পেরে প্রেমিকার ‘দাদু’ ভেবে রণবীরের নমস্কার করার দৃশ্য নিয়েও ওঠে শোরগোল।

‘রকি অউর রানি কি প্রেম কাহানি’ সিনেমার মাধ্যমেই সাত বছর পর নির্মাণে ফিরেছেন করণ জোহর। আর ‘গালিবয়’ সিনেমার পর ‘রকি আউর রানি কি প্রেম কাহানি’ দিয়েই ফের জুটি বেঁধেছেন আলিয়া ভাট ও রণবীর সিং।